CELEX: E2020P0014
Language: da
Date: 2020-09-04 00:00:00
Title: Anmodning om en rådgivende udtalelse fra EFTA-Domstolen indgivet af Fürstlicher Oberster Gerichtshof i sagen Liti-Link AG mod LGT Bank AG (Sag E-14/20) 2021/C 39/06

4.2.2021   
            
            
               DA
            
            
               Den Europæiske Unions Tidende
            
            
               C 39/20
            
         
      Anmodning om en rådgivende udtalelse fra EFTA-Domstolen indgivet af Fürstlicher Oberster Gerichtshof i sagen Liti-Link AG mod LGT Bank AG
      (Sag E-14/20)
      (2021/C 39/06)
      
         Fürstlicher Oberster Gerichtshof (højesteret i Liechtenstein) har ved skrivelse af 4. september 2020, som indgik til EFTA-Domstolens justitskontor den 16. september 2020, anmodet EFTA-Domstolen om en rådgivende udtalelse om nedenstående spørgsmål i sagen Liti-Link AG mod LGT Bank AG:
      
                  1.
               
               
                  Skal artikel 26, stk. 2, i gennemførelsesdirektiv 2006/73/EF, ifølge hvilket de væsentligste vilkår i ordninger vedrørende gebyrer, provisioner og naturalieydelser kan gives i resuméform, fortolkes således, at oplysninger om sådanne ydelser kan gives i resuméform og være af generel karakter?
                  Hvis EFTA-Domstolen besvarer det første spørgsmål bekræftende, stilles følgende tillægsspørgsmål:
                  
                              1.1.
                           
                           
                              Skal artikel 26, stk. 2, i gennemførelsesdirektiv 2006/73/EF, ifølge hvilket de væsentligste vilkår i ordninger vedrørende gebyrer, provisioner og naturalieydelser kan gives i resuméform, fortolkes således, at oplysninger om sådanne ydelser kan gives i resuméform og være af generel karakter, f.eks. generelle standardformulerede forretningsvilkår og -betingelser, eller skal oplysningerne gives individuelt for hver enkelt kunde eller kundekategori?
                              Følgende spørgsmål forelægges desuden for EFTA-Domstolen:
                           
                        
            
                  2.
               
               
                  Er der tale om korrekt oplysning som omhandlet i artikel 26, stk. 1, litra b), nr. i), i gennemførelsesdirektiv 2006/73/EF, hvis investeringsselskabet blot informerer kunden om, at det kan modtage naturalieydelser fra tredjeparter, eller skal investeringsselskabet klart angive, om og hvornår sådanne ydelser er leveret?
               
            
                  3.
               
               
                  Er der tale om korrekt oplysning som omhandlet i artikel 26, stk. 1, litra b), nr. i), i gennemførelsesdirektiv 2006/73/EF, hvis investeringsselskabet informerer kunden om, at beløbet for naturalieydelsen fra tredjeparten afhænger af produktet og udgør en procentdel af de porteføljeplejegebyrer, der er opkrævet for det pågældende produkt, en procentvis rabat på emissionskursen eller en procentdel af emissionskursen, eller skal investeringsselskabet før ydelsen af den pågældende investeringsservice eller leveringen af de accessoriske tjenesteydelser som minimum give kunden oplysninger om størrelseskategorien af gebyrer, provisioner og naturalieydelser?
               
            
                  4.
               
               
                  Er betingelsen i artikel 26 i gennemførelsesdirektiv 2006/73/EF om, at oplysninger om naturalieydelser kan gives i resuméform, hvis investeringsselskabet forpligter sig til at give yderligere detaljer på forespørgsel fra kunden, og det overholder denne forpligtelse, opfyldt, hvis der er tale om transaktioner, der allerede er foretaget, og investeringsselskabet forpligter sig til blot at give yderligere detaljer vedrørende de 12 måneder, der går forud for forespørgslen?
               
            
                  5.
               
               
                  Skal en medlemsstat i henhold til EØS-aftalen give et gennemførelsesdirektiv, der ikke er korrekt gennemført, i dette tilfælde gennemførelsesdirektiv 2006/73/EF, horisontal direkte virkning?
               
            
                  6.
               
               
                  Skal artikel 26 i gennemførelsesdirektiv 2006/73/EF fortolkes således, at det heraf kan udledes, at bankkunder har rettigheder over for en bank?